Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tevalwa l-progress li sar fl-aħħar tliet snin biex tinkiseb Unjoni tas-Sigurtà effettiva u ġenwina. Ir-rapport ippreżentat illum jirrikapitula l-inizjattivi li ħadet il-Kummissjoni f'xi wħud mill-oqsma ewlenin tal-Unjoni tas-Sigurtà, fosthom il-ġlieda kontra t-terroriżmu, l-iskambju tal-informazzjoni, il-ġlieda kontra r-radikalizzazzjoni, u ċ-ċibersigurtà, filwaqt li jinnota wkoll li fadal aktar sforzi xi jsiru, partikolarment f'dak li jirrigwarda l-implimentazzjoni tal-leġiżlazzjoni tas-sigurtà tal-UE. Fil-kuntest tal-attakk li sar fi Christchurch f'Marzu 2019, il-Kummissjoni qed tirrakkomanda li l-UE tibda n-negozjati ma' New Zealand dwar l-iskambju ta' data personali mal-Europol biex jiġu miġġielda l-kriminalità serja u t-terroriżmu. Il-Kummissarju għall-Migrazzjoni, Affarijiet Interni u Ċittadinanza Dimitris Avramopoulos qal: “Is-sigurtà taċ-ċittadini Ewropej kienet prijorità assoluta għal din il-Kummissjoni mill-bidu nett. Aħna u nibnu fuq l-Aġenda Ewropea dwar is-Sigurtà, waqqafna Unjoni tas-Sigurtà effettiva u ġenwina, imsejsa fuq il-fiduċja, il-qsim tar-riżorsi, u li naffaċċjaw it-theddid flimkien. Nistgħu nkunu kburin b'bosta riżultati tanġibbli, bħal-liġijiet tas-sigurtà tal-UE biex inkunu nistgħu nittraċċaw aħjar il-kriminali perikolużi aħjar, nikkumbattu t-terroriżmu online u offline, u nillimitaw l-aċċess għall-armi tan-nar, iżda l-aktar importanti kienet il-bidla fil-mentalità ta' sigurtà tagħna. Nappella lill-Istati Membri biex jiżguraw li r-regoli tas-sigurtà tal-UE jiġu infurzati u ċ-ċittadini tagħna jitħarsu aħjar.” Il-Kummissarju għall-Unjoni tas-Sigurtà, Julian King qal: “Tul l-aħħar ftit snin, għamilna progress sostanzjali biex intejbu s-sigurtà kollettiva tagħna. Huwa billi naħdmu flimkien u nirrispondu b'mod koordinat li nkunu nistgħu nindirizzaw l-isfidi tas-sigurtà kumplessi u multidimensjonali ppreżentati mit-terroriżmu, iċ-ċiberkriminalità, u d-diżinformazzjoni. Iżda fadal aktar xi jsir. Hemm bżonn li nkomplu l-isforzi tagħna biex nagħlqu l-ispazju li joperaw fih it-terroristi — offline u online — fl-UE u lil hinn minnha. Ħerqan li l-Kunsill jagħtina l-barka tiegħu biex nibdew in-negozjati ma' New Zealand, sieħeb strateġiku fil-ġlieda kontra l-kriminalità serja u t-terroriżmu.” Il-progress li sar taħt il-pilastri ewlenin tal-Unjoni tas-Sigurtà Ir-rapport tal-lum jindika l-progress li sar fil-fajls leġiżlattivi prijoritarji tas-sigurtà kif ukoll f'inizjattivi riċenti li ttieħdu biex jiżguraw is-sigurtà taċ-ċittadini Ewropej, kemm offline kif ukoll online. Ir-rapport jiffoka b'mod partikolari fuq: Finalment, il-Kummissjoni kienet qed iżżid il-kooperazzjoni u l-iskambju ta' informazzjoni ma' pajjiżi sħab oħrajn, organizzazzjonijiet u partijiet ikkonċernati rilevanti — essenzjali biex tinbena Unjoni tas-Sigurtà effettiva u ġenwina. Il-Kummissjoni llum qed tirrakkomanda li l-Kunsill jawtorizza l-ftuħ tan-negozjati għal ftehim biex jippermetti li jkun hemm skambju ta' data personali bejn l-Europol u l-awtoritajiet ta' New Zealand responsabbli għall-ġlieda kontra l-kriminalità serja u t-terroriżmu. Filwaqt li diġà għaddejjin negozjati simili ma' tmien pajjiżi ta' prijorità fir-reġjun tal-Lvant Nofsani u l-Afrika ta' Fuq (MENA), il-Kummissjoni tqis li huwa meħtieġ li jibdew tali negozjati ma' New Zealand, u żiditu mal-lista ta' pajjiżi ta' prijorità. Dan il-ftehim ikun jiżgura s-salvagwardji neċessarji għall-protezzjoni tad-data, il-privatezza, id-drittijiet u l-libertajiet fundamentali. L-isfond Is-sigurtà kienet prijorità politika sa mill-bidu tal-mandat tal-Kummissjoni ta' Juncker — mil-Linji Gwida Politiċi tal-President Juncker ta' Lulju 2014 sal-aħħar Diskors dwar l-Istat tal-Unjoni fit-12 ta' Settembru 2018. L-Aġenda Ewropea dwar is-Sigurtà tiggwida l-ħidma tal-Kummissjoni f'dan il-qasam, u tistabbilixxi l-azzjonijiet ewlenin biex tiżgura reazzjoni effettiva mill-UE għat-theddid mit-terroriżmu u għas-sigurtà, fosthom il-ġlieda kontra r-radikalizzazzjoni, l-ixprunar taċ-ċibersigurtà, il-waqfien tal-finanzjament tat-terroriżmu kif ukoll it-titjib fl-iskambju tal-informazzjoni. Mill-adozzjoni tal-Aġenda 'l hawn, sar progress sinifikanti fl-implimentazzjoni tagħha, li witta t-triq lejn Unjoni tas-Sigurtà effettiva u ġenwina. Dan il-progress huwa rifless fir-rapporti tal-Kummissjoni, ippubblikati fuq bażi regolari. Fl-20 ta' Ġunju, il-mexxejja tal-UE adottaw aġenda għall-UE għall-ħames snin li ġejjin, “Aġenda strateġika ġdida 2019-2024”, li fiha l-objettiv tal-“ħarsien taċ-ċittadini u tal-libertajiet” huwa kklassifikat fil-quċċata tal-erba' prijoritajiet ewlenin għall-Unjoni. F'April 2019, l-Europol u New Zealand iffirmaw arranġament ta' ħidma, li jipprovdi qafas għall-kooperazzjoni strutturata fil-livell strateġiku iżda mhux bażi ġuridika biex tiġi skambjata l-informazzjoni dwar id-data personali. Wara t-talba formali minn New Zealand f'Awwissu 2019, il-Kummissjoni llum talbet lill-Kunsill biex tibda n-negozjati dwar ftehim, li jkun jippermetti tali skambju. Għal Aktar Informazzjoni Komunikazzjoni: L-20 Rapport ta' Progress għal Unjoni tas-Sigurtà effettiva u ġenwina Rakkomandazzjoni għall-ftuħ tan-negozjati għal ftehim dwar l-iskambju ta' data personali bejn New Zealand u l-Europol - Anness Skeda informattiva: Ewropa li tipproteġi - aġġornament Skeda informattiva: Ewropa li tipproteġi — Appoġġ Operazzjonali Skeda informattiva: Stat attwali leġiżlattiv Skeda informattiva: Kontenut terroristiku online